આ પત્ર વાંચીને હર્ષથી પ્રફુલ્લ થઇ ગયો, સ્નેહવદનની પત્ની શોભનાને અનેક આશિષ આપવા લાગ્યો. સ્નેહવદન વિષેનું તેનું લખાણ જરા મારા મનમાં ખુંચ્યું પણ પાછળથી "એ બિચારો શું કરવાનો છે" એમ ધારીને મન વાળ્યું. બિચારા સ્નેહવદનનો સ્વભાવ કાંઇક વિચિત્ર હતો. સર્વ મનુષ્યો તરફ તે ઉપકાર કરવા જતો પણ કોણ જાણે શાથી ઉપકારને બદલે કાંઇક ઉંધું જ વેતરાતું. સ્નેહવદન પોતાની ભલાઇથી ગમે તે કરવા ધારે પણ નસીબ તેની પાસે એવાં કાર્યો કરાવતું. પરિણામે તેને બિચારાને જશમાં જૂતિયા જ પડે ! વળી મને બિચારી, ભલી શોભનાનો વિચાર આવ્યો : " અહો ! કેવી માયાળુ ! અમારે માટે એણે કેટલી મહેનત કરી છે !"